钦定古今图书集成/明伦汇编/官常典/第355卷 > 张敷华
## 钦定古今图书集成/明伦汇编/官常典/第355卷 > 张敷华

按《明外史》本传：“敷华，字公实，安福人。父洪御史，死土
木难。敷华少负气节。年七岁，里社树为祟，麾群儿尽
伐之。景泰初，录死事。后入国学，举天顺八年进士，选
庶吉士。成化初，馆试授职。与刘大夏愿就部曹，乃除
兵部主事，历郎中。廉重不挠，名等于大夏。迁浙江参
议。景宁矿盗起，至数千人，敷华驰散之，执其魁十二”
人。居浙十馀年，历右参政、右布政使。弘治初，迁湖广。
岁饥，令府县大修学宫，以佣直资饿者。擢右副都御
史，巡抚山西。中道奔丧，服阕还故官。部内赋输大同，
困于折价。敷华请太原以北利，转运者仍输米，民便
之。改抚陕西。制婚娶、丧葬之式，纳民于礼。妖僧据终
南山，廷议用兵。尚书马文升曰：“张都御史能办此。”敷
华果。以计缚僧归。迁南京兵部右侍郎。十二年改右都御史，总督漕运兼巡抚淮、扬诸府。高邮湖堤圮，浚
深沟以杀水势。又筑宝应堤。民利赖焉。改掌南京都
察院，与吏部尚书林瀚、佥都御史林俊、祭酒章懋称
南都四君子。就迁刑部尚书。正德元年召为左都御
史。其冬，大臣与言官请去刘瑾等，内阁力主之。帝犹
豫。敷华乃上言：“陛下宴乐逸游，日狎憸壬，政令与诏
旨相背，行事与成宪交乖，致天变上干，人心下拂。今
给事中刘𦶜、御史朱廷声、徐钰等连章论列，但付所
司。英国公懋与臣等列名上请，但云‘朕自处置，臣窃
叹惑’。”请略言时政之弊，如四十万库藏已竭，而取用
不已；“六七岁童子何知，而招为勇士。织造已停，传奉
已革，寻复如故。盐法庄田，方遣官清核，而奏乞之疏
随闻。中官监督京营，镇守四方者，一时累有更易，政
令纷拏，弊端滋蔓。夫国家大事，百人争之不足，数人
坏之有馀。愿陛下审察。”疏入不报。既而朝事大变，宦
官势益张。至除夕朝罢，忽传旨与杨守随俱致仕。敷
华即日就道，至徐州，洪坐小艇触石几溺死。瑾恨未
已，欲借湖广仓储浥烂，坐以赃罪。修撰康海过瑾曰：
“吾秦人，爱张公如父母，公忍相薄耶？”瑾意乃解。犹坐
敷华与守随等五十二人为奸党，榜之朝堂。家居一
年，病且革衣冠，揖家庙就榻而卒。瑾诛后二年，赠太
子少保，谥简肃。敷华性刚介。弘治时，刘大夏尝荐之。
帝曰：“敷华诚佳，但为人太峻耳。”为部郎，奉使，盗探其
囊，得七金而已。孙鳌山，官御史。